Пази шта чиниш
Нежном руком дотичи се цвета
ком се боја под росом прелива,
за час тили од наглости твоје
спашће с њега прашнаста кадива;
сатро си му красоту с недара,
а што оста, то је жалост прека...
Ох, ласно је починити квара,
ал' је тешко после наћи лека.

Дивна крила видиш у лептира
који лети по зеленом лугу,
гледајући очи ти се сладе
ко да видиш у близини дугу.
Зграбиш ли га, нестаће му шара,
прекин'о си млађана му века...
Ох, ласно је починити квара,
ал' је тешко после наћи лека.

Славуј поје у брсноме жбуну,
ти га слушаш, у песми уживаш,
штуј му срећу и слободу драгу,
занемеће ако га повијаш.
Савест ће те љуто да покара,
навук'о си клетву на себека...
Ох, ласно је починити квара,
ал' је тешко после наћи лека.